## Pravilnik o službenoj iskaznici inspektora urbanističke inspekcije Ministarstva zaštite okoliša, prostornog uređenja i graditeljstva

### NN 1/2005 (3.1.2005.), Pravilnik o službenoj iskaznici inspektora urbanističke inspekcije Ministarstva zaštite okoliša, prostornog uređenja i graditeljstva

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

4

Na
temelju članka 25. stavka 2. Zakona o sustavu državne uprave (»Narodne novine«,
br. 75/93, 92/96, 48/99, 15/00, 59/01, 190/03 – pročišćeni tekst), a u svezi s člankom
47. Zakona o prostornom uređenju (»Narodne novine«, br. 30/94, 68/98, 61/00,
32/02 i 100/04), ministrica zaštite okoliša, prostornog uređenja i
graditeljstva, donosi

## PRAVILNIK

### O SLUŽBENOJ ISKAZNICI INSPEKTORA URBANISTIČKE INSPEKCIJE MINISTARSTVA ZAŠTITE OKOLIŠA, PROSTORNOG UREĐENJA I GRADITELJSTVA

Članak 1.

Ovim Pravilnikom propisuje se
obrazac – sadržaj i oblik, te način izdavanja i uporaba službene iskaznice
inspektora urbanis­tičke inspekcije Ministarstva zaštite okoliša, prostornog
uređenja i graditeljstva (u daljnjem tekstu: Ministarstvo).

Članak 2.

Službena iskaznica (u
daljnjem tekstu: iskaznica) izrađuje se od otpornog papira svijetloplave boje
dimenzija 85x54 mm, zaštićenog plastičnim prozirnim omotom.

Sadržaj, oblik i veličina
iskaznice prikazan je na obrascu službene iskaznice koji je tiskan uz ovaj
Pravilnik i čini njegov sastavni dio.

Iskaznica
se ulaže u crni kožni povez, dimenzija 220x80 mm s jednostrukim pregibom, na
kojem je s vanjske strane utisnut grb Republike Hrvatske zlatnom bojom.

Članak 3.

Iskaznicu izdaje Ministarstvo, i snosi sve troškove
njezinog izdavanja.

Članak 4.

O izdanim i vraćenim iskaznicama inspektora urbanističke
inspekcije vodi se evidencija u Ministarstvu.

Evidencija iz stavka 1. ovog članka sadrži: ime i
prezime osobe kojoj je izdana iskaznica, naziv radnog mjesta nositelja
iskaznice, broj iskaznice, evidencijski broj, datum izdavanja, datum povratka
odnosno poništenja iskaznice, potpis inspektora, potpis osobe koja vodi
evidenciju, te odjeljak za napomenu.

Članak 5.

Inspektor koji izgubi iskaznicu ili na drugi način
ostane bez iskaznice, dužan je o tome odmah izvijestiti neposrednog čelnika.

Nova iskaznica će se izdati nakon što je izgubljena
ili na drugi način nestala iskaznica oglašena nevažećom u »Narodnim novinama«.

Troškove oglašavanja u »Narodnim novinama« i
izdavanja nove iskaznice snosi Ministarstvo.

Članak 6.

Inspektor je dužan prilikom primitka rješenja o
rasporedu na drugo službeničko mjesto odnosno prestanka radnog odnosa u
Ministarstvu, predati iskaznicu neposrednom čelniku.

Inspektor protiv kojeg je pokrenuta istraga ili je
podignuta optužnica, dužan je do okončanja postupka predati iskaznicu
neposrednom čelniku.

Članak 7.

Iskaznice izdane na temelju prethodnih propisa će se
zamijeniti iskaznicama izdanim u skladu s ovim Pravilnikom u roku od 30 dana od
dana stupanja na snagu ovog Pravilnika.

Prilikom zamjene iskaznice inspektor je dužan predati
dosadašnju iskaznicu neposrednom čelniku.

Članak 8.

Neposredni čelnik iz članka 5., 6. i 7. ovog
Pravilnika dužan je iskaznicu odmah dostaviti osobi koja vodi evidenciju o
izdanim iskaznicama.

Članak 9.

Iskaznica se smije koristiti samo u okviru nadležnosti
i ovlasti obavljanja poslova urbanističke inspekcije u skladu sa Zakonom o
prostornom uređenju i drugim propisima.

Svaka zloporaba iskaznice povlači stegovnu i kaznenu
odgovornost.

Članak 10.

Danom stupanja na snagu ovog pravilnika prestaje važiti
»Pravilnik o službenim iskaznicama službenika inspekcija u Ministarstvu zaštite
okoliša i prostornog uređenja« (»Narodne novine«, br. 15/02).

Članak
11.

Ovaj
pravilnik stupa na snagu osmog dana od dana objave u »Narodnim novinama«.

Klasa:
350-01/04-04/0009
Urbroj: 531-01-04-1
Zagreb, 21. prosinca 2004.

Ministrica
**Marina Matulović Dropulić dipl. ing. arh**., v. r.

![](dodatni/354377.gif)

Pravilnik, NN 1/2005-4